Lourens, J. C. (Jan Christoffel) (2002-12)
Study project (MS en S)--Stellenbosch University, 2002.
AFRIKAANSE OPSOMMING: Die doel van die studie is om 'n raamwerk vas te stel vir geïntegreerde en volhoubare ontwikkeling in die Kaap Agulhas gebied. Die navorser het gefokus op die beleidskonteks en die geleenthede en beperkinge vir ontwikkeling in die studiegebied. Die relevante beleidsdokumente rakende ontwikkelingsaktiwiteite in die studiegebied, is ontleed. Hierdie beleide bevat sleutelkonsepte vir ontwikkeling. Dit sluit konsepte in soos volhoubare ontwikkeling, gelykheid, publieke deelname, Regering van Samewerking en geïntegreerde kusbestuur. Hierdie konsepte moet nagestreef word en die beleide skryf prosesse en prosedures voor in die verband. Kusbestuur en kontrole is eerstens nodig omdat kusgebiede multi-dimensioneel is en kwesbaar is vir ontwikkelingsaktiwiteite. Tweedens salongelykhede in die samelewing as gevolg van Apartheid nie vanself uitgewis word nie. Wetgewing moet aktiewe stappe voorskryf om gelykheid te bevorder. Laastens is kusbestuur en kontrole nodig om samewerking tussen die verskillende rolspelers in ontwikkeling aan te moedig en af te dwing indien nodig. Die hoof rolspelers vir die studiegebied is die Regering van Samewerking, privaatsektor en die plaaslike gemeenskap. Die Overberg Distriksmunisipaliteit en die Kaap Agulhas Munisipaliteit is veral belangrik. Munisipaliteite is geïdentifiseer as fasiliteerders vir ontwikkeling op plaaslike vlak. Hulle moet die verskillende rolspelers vir ontwikkeling bymekaar bring om samewerking en integrasie van ontwikkelingsaksies te bevorder. Geïntegreerde Ontwikkelingsbeplanning (GOP) word deur wetgewing voorgeskryf om samewerking en integrasie tussen rolspelers te bevorder. Dit is 'n strategiese beplanningsproses met integrasie wat die kern van die proses vorm. In die GOP proses vir Kaap Agulhas Munisipaliteit is 'n aantal meganismes vir publieke deelname vasgestel. Geleenthede en beperkinge vir ontwikkeling in die studiegebied bepaalook in 'n groot mate watter ontwikkelingsaktiwiteite moontlik sal wees en watter nie. Die unieke plantegroei hou geleenthede in vir toerisme, maar beperk ook ontwikkeling deurdat ditbewaar moet word. Die Veldblomindustrie bied ekonomiese geleenthede. Mariene hulpbronne bied ook geleenthede byvoorbeeld visindustrie en perlemoenboerdery. Toerisme is egter die industrie wat die grootste ontwikkelingspotensiaal inhou vir die studiegebied. Dit kan dien as katalisator vir die ontwikkeling van die gebied as geheel. Die sosio-ekonomiese realiteite van gemeenskappe in die gebied en die gebrekkige fisiese infrastruktuur is die hoofbeperkende faktore vir ontwikkeling. Die gevallestudie fokus op StruisbaaiIL'Agulhas se ontwikkelingsprioriteite uit die GOP, asook die Agulhas CoastCare Projek. Dit is 'n voorbeeld van die projekte in die studiegebied met die doelom die bogenoemde ontwikkelingsprioriteite te realiseer.
Please refer to this item in SUNScholar by using the following persistent URL: http://hdl.handle.net/10019.1/52955